ดักเก็บ PTTEP รับราคาน้ำมันปรับตัวขึ้น ลุ้นโอเปกลดการผลิตถึงสิ้นปี 61
ดักเก็บ PTTEP รับราคาน้ำมันปรับตัวขึ้นในระดับสูง จับตาโอเปกเปิดประชุม 30 พ.ย.นี้ ยืดเวลาลดกำลังผลิตถึงสิ้นปี 61 โบรกฯ ชี้ราคาหุ้น Laggard มากเกินไป ย้ำแนะนำ “ซื้อ” ให้ราคาเป้าสูงสุด108 บาท
21 พ.ย. 2560

จากกรณีกลุ่มประเทศผู้ส่งออกน้ำมัน (OPEC) จะมีการเปิดประชุมอย่างเป็นทางการในวันที่ 30 พ.ย. 60 ที่กรุงเวียนนา ประเทศออสเตรีย ซึ่งจะมีการหารือกันเกี่ยวกับการขยายเวลาปรับลดกำลังการผลิตน้ำมัน
โดยซาอุดิอาระเบียและรัสเซียต่างส่งสัญญาณสนับสนุนให้มีการขยายเวลาปรับลดกำลังการผลิตน้ำมันออกไปอีก 9 เดือนจนถึงสิ้นปีหน้า จากเดิมที่มีกำหนดสิ้นสุดในไตรมาสแรกมี.ค.61
ทั้งนี้หากสมาชิกโอเปกเห็นพ้องกันเกี่ยวกับการขยายเวลาปรับลดกำลังการผลิตน้ำมันออกไปอีก 9 เดือนจนถึงสิ้นปีหน้า จากเดิมที่มีกำหนดสิ้นสุดในไตรมาสแรกของปีหน้าจะส่งผลให้ตลาดเผชิญภาวะขาดแคลนน้ำมันราว 830,000 บาร์เรล/วันในปีหน้า เพิ่มขึ้นจากเดิมที่คาดว่าจะขาดแคลน 310,000 บาร์เรล/วัน
 
ขณะที่ นักวิเคราะห์ บล.ทรีนีตี้ ระบุในบทวิเคราะห์ ค่อนข้างชัดว่าราคาน้ำมันยังคงอยู่ในระดับที่สูงที่สุดในรอบปีไปถึงวันที่ประชุมในช่วงสิ้นเดือน หุ้นบริษัท ปตท. สำรวจและผลิตปิโตรเลียม จำกัด (มหาชน) หรือ PTTEP น่าจะได้รับผลดีจากมุมมองเชิงบวกจากกรณีดังกล่าวแบบไม่ทันตั้งตัว
โดยราคาน้ำมันจะสามารถขึ้นแบบต่อเนื่องมา 5 สัปดาห์ติดต่อกันและยืนในระดับที่ Brent เกิน 61 เหรียญต่อบาร์เรล และ WTI จะเกิน 55 เหรียญต่อบาร์เรล ได้กว่า 3 สัปดาห์ โดยไม่ร่วงลงมาเหมือนที่ผ่านมากว่า 3 ปี
ขณะที่ราคาหุ้น PTTEP ปิดตลาดวานนี้ (20 พ.ย.) อยู่ที่ 92 บาท ไม่เปลี่ยนแปลง ด้วยมูลค่าซื้อขาย 729.94 ล้านบาท
ส่วน นักวิเคราะห์ บล.โนมูระ พัฒนสิน ระบุในบทวิเคราะห์ ให้ราคาเป้าหมาย PTTEP ที่ 108 บาทต่อหุ้น โดยคาดว่ากำไรปี 61 โตแรง 154% เทียบจากปีก่อนที่ 3.3 หมื่นล้านบาท จากสมมติฐานราคาน้ำมันฟื้นตัวที่ US$ 55/bbl และจะมีการปรับราคาแหล่งบงกช-เอราวัณรอบใหม่ upside risk จากโครงการใหม่ รวมถึง โอกาสทำ M&amp;A
ส่วนราคาน้ำมันดิบเข้าสู่จุด Rebound ขาขึ้น ฟื้นตัวกว่า 2% จากความคาดหวังเชิงบวกต่อการที่ซาอุฯและรัสเซียจะขยายเวลาลดกำลังการผลิตไปจนถึงปลายปี 61 จากเดิมสิ้นสุดลงในเดือน มี.ค.61 หนุนหุ้นกลุ่มพลังงานฟื้นนำตลาด
ขณะที่ราคาหุ้นอยู่ในจุดที่ซื้อสะสมรอบใหม่ได้อีกครั้ง หลังสิ้นสุดการตั้ง impairment รอบสุดท้ายแล้ว กอปรกับ ราคาน้ำมันอยู่ในทิศทางฟื้นตัว  โดย Valuation ยังน่าสนใจ มี P/BV ปี 61 ที่ระดับ 0.90 เท่า  ต่ำกว่าค่าเฉลี่ยที่ 1.42 เท่า
ส่วน บล.ฟินันเซีย ไซรัส ระบุในบทวิเคราะห์ แนะนำซื้อ PTTEP ให้ราคาเป้าหมายที่ 102 บาทต่อหุ้น จากราคาน้ำมันฟื้นกลับครั้งแรกในรอบ 6 วันทำการ และคาดจะแกว่ง sideway up ไปจนถึงการประชุมโอเปก 30 พ.ย. เมื่อผนวกกับแรงขายของต่างชาติเริ่มเบาลง ทำให้กลุ่มพลังงานที่ laggard กลุ่มอื่นใน SET50 มีโอกาสกลับมาได้รับความน่าสนใจอีกครั้ง
ทั้งนี้ หากหักการตั้งด้อยค่า 1.8 หมื่นล้านบาทออก กำไรปกติไตรมาส 3/60 ที่ 7.2 พันล้านบาท ถือว่าทำได้ดีกว่าคาด จากปริมาณการขายที่เพิ่มขึ้นและต้นทุนต่อหน่วยที่ต่ำกว่าคาด ซึ่งคาดว่าโมเมนตัมด้านปริมาณขายจะดีต่อเนื่องในไตรมาส 4/60 ส่วนราคาหุ้น Laggard มากเกินไป
 